
	Εκδήλωση
Γενοκτονία του Ποντιακού Ελληνισμού

στο Σπίτι της Κύπρου
	[image: image1.jpg]





Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πολλών εκπροσώπων και μελών Ποντιακών οργανώσεων, συλλόγων και σωματείων και μεγάλου ακροατηρίου, πραγματοποιήθηκε, τη Δευτέρα 20 Μαΐου 2019, στο Σπίτι της Κύπρου στην Αθήνα, εκδήλωση για τα 100 χρόνια από τη Γενοκτονία του Ποντιακού Ελληνισμού, που διοργάνωσαν το Ίδρυμα Πολιτισμού και Εκπαίδευσης «Ανδρέας Λεντάκης» και το Σπίτι της Κύπρου.

Κύπρος και Πόντος, άλλωστε, είναι δύο τόποι που τους συνδέει μια ιστορία, μια ανοικτή πληγή, αλλά και ένας διαρκής αγώνας για την ανάδειξη της ιστορικής αλήθειας και δικαίωσης, όπως ανέφερε η Μορφωτική Σύμβουλος δρ Νάντια Στυλιανού, καλωσορίζοντας τους έγκριτους ομιλητές και το ακροατήριο στο Σπίτι της Κύπρου.
Χαιρετισμό στην εκδήλωση απηύθυναν, ο Πρέσβης κ. Κυριάκος  Κενεβέζος, η Πρόεδρος του Ιδρύματος Πολιτισμού και Εκπαίδευσης «Ανδρέας Λεντάκης» κα Έφη Σαββουλίδου-Λεντάκη, η Πρόεδρος του Συλλόγου Ποντίων Αγίας Βαρβάρας «Ο Φάρος» κα Σοφία Σαββίδου, η Γραμματέας του Χορευτικού Συλλόγου Ποντίων «Σέρρα» κα Εριφύλη Μπακιρλή και ο Πρόεδρος του Συλλόγου Μεταμόρφωσης «Ο Εύξεινος Πόντος» κ. Δημοσθένης Ιωαννίδης, οι οποίοι αναφέρθηκαν στη δύναμη της ψυχής και την αδάμαστη θέλησή του Ποντιακού Ελληνισμού να κρατήσει, ακουμπώντας στην ιστορική μνήμη, ζωντανή την ιστορία και την παράδοση του Πόντου, συνεχίζοντας τον δίκαιο αγώνα τους για την αποκατάσταση της ιστορικής αλήθειας και τη δικαίωση της μνήμης των αφανισθέντων προγόνων, μέσω της διεθνούς αναγνώρισης της Γενοκτονίας.
Στο πλαίσιο της εκδήλωσης μίλησαν, ο Καθηγητής Διεθνών Σχέσεων του Παντείου Πανεπιστημίου, υποψήφιος Ευρωβουλευτής  Ν.Δ. κ. Δημήτρης Καιρίδης, με θέμα Η εθνική μνήμη ως εθνικό κεφάλαιο σήμερα, ο διδάκτωρ Ιστορίας Αριστοτελείου Πανεπιστημίου Θεσσαλονίκης, συγγραφέας, υποψήφιος Ευρωβουλευτής ΣΥΡΙΖΑ κ. Βλάσης Αγτζίδης, με θέμα Η ανάδυσις της προσφυγικής μνήμης και η περιπέτειά της, και ο διδάκτωρ Κοινωνιολογίας του Παντείου Πανεπιστημίου, ερευνητής, συγγραφέας κ. Ιωάννης Ιακωβίδης, με θέμα Ποντιακή διάλεκτος: η ιστορική της διαδρομή μέχρι την εποχή μας, η αρχαιοελληνική της προέλευση και η σύγχρονη μελέτης της.

Την εκδήλωση και τη συζήτηση που ακολούθησε, συντόνισε ο Πρόεδρος της Επιτροπής Ποντιακών Μελετών κ. Χρήστος Γαλανίδης.
Μετά την ολοκλήρωση των εισηγήσεων, ακολούθησε σύντομο πρόγραμμα με παραδοσιακούς χορούς του Πόντου, από χορευτές του διακεκριμένο Χορευτικού Συλλόγου Ποντίων «Σέρρα», συμπαρασύροντας με τη δύναμη και τον ρυθμό τους το ακροατήριο, που τους επιβράβευσε με παρατεταμένο χειροκρότημα.

